CELEX: 32013D0671
Language: lt
Date: 1384473600000
Title: 2013/671/ES: 2013 m. lapkričio 15 d. Tarybos sprendimas dėl Europos Sąjungos ir Prancūzijos Respublikos susitarimo, kuriuo numatoma Sen Bartelemi bendrijai taikyti Sąjungos teisės aktus, susijusius su taupymo pajamų apmokestinimu ir administraciniu finansinės srities bendradarbiavimu, pasirašymo Europos Sąjungos vardu

22.11.2013   
            
            
               LT
            
            
               Europos Sąjungos oficialusis leidinys
            
            
               L 313/1
            
         TARYBOS SPRENDIMAS
   2013 m. lapkričio 15 d.
   dėl Europos Sąjungos ir Prancūzijos Respublikos susitarimo, kuriuo numatoma Sen Bartelemi bendrijai taikyti Sąjungos teisės aktus, susijusius su taupymo pajamų apmokestinimu ir administraciniu finansinės srities bendradarbiavimu, pasirašymo Europos Sąjungos vardu
   (2013/671/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 113 ir 115 straipsnius kartu su 218 straipsnio 5 dalimi ir 8 dalies antra pastraipa,
   atsižvelgdama į Europos Komisijos pasiūlymą,
   kadangi:
   
               (1)
            
            
               remiantis Europos Vadovų Tarybos sprendimu 2010/718/ES (1), nuo 2012 m. sausio 1 d. Sen Bartelemi sala nebėra Europos Sąjungos atokiausias regionas – jai suteiktas užjūrio šalies ar teritorijos statusas, numatytas Sutarties dėl Europos Sąjungos veikimo (SESV) ketvirtoje dalyje. Prancūzijos Respublika įsipareigojo sudaryti susitarimus, kurių reikia, kad šiam pokyčiui įvykus Sąjungos interesai būtų apsaugoti ir kad, be kita ko, Tarybos direktyvoje 2011/16/ES (2) ir Tarybos direktyvoje 2003/48/EB (3) numatyti mechanizmai Sen Bartelemi būtų taikomi po jo statuso pasikeitimo;
            
         
               (2)
            
            
               remdamasi 2011 m. spalio 20 d. Tarybos jai suteiktu įgaliojimu, Komisija vedė derybas dėl Europos Sąjungos ir Prancūzijos Respublikos susitarimo, kuriuo numatoma Sen Bartelemi bendrijai taikyti Sąjungos teisės aktus, susijusius su taupymo pajamų apmokestinimu ir administraciniu finansinės srities bendradarbiavimu (toliau – Susitarimas);
            
         
               (3)
            
            
               Susitarimu siekiama užtikrinti, kad Sen Bartelemi, nepaisant jo statuso pasikeitimo, toliau bus taikomi direktyvose 2011/16/ES ir 2003/48/EB numatyti mechanizmai, kuriais visų pirma siekiama kovoti su mokestiniu sukčiavimu ir tarpvalstybiniu mokesčių vengimu;
            
         
               (4)
            
            
               Susitarimas turėtų būti pasirašytas Sąjungos vardu, su sąlyga, kad vėliau jis bus sudarytas,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu leidžiama pasirašyti Europos Sąjungos ir Prancūzijos Respublikos susitarimą, kuriuo numatoma Sen Bartelemi bendrijai taikyti Sąjungos teisės aktus, susijusius su taupymo pajamų apmokestinimu ir administraciniu finansinės srities bendradarbiavimu, su sąlyga, kad Susitarimas vėliau bus sudarytas.
   Susitarimo tekstas pridedamas prie šio sprendimo (4).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.
   
      Priimta Briuselyje 2013 m. lapkričio 15 d.
      
         
            Tarybos vardu
         
         
            Pirmininkas
         
         R. ŠADŽIUS
      
   
   
      (1)  2010 m. spalio 29 d. Europos Vadovų Tarybos sprendimas 2010/718/ES, kuriuo iš dalies keičiamas Sen Bartelemi salos statusas Europos Sąjungos atžvilgiu (OL L 325, 2010 12 9, p. 4).
   
      (2)  2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1).
   
      (3)  2003 m. birželio 3 d. Tarybos direktyva 2003/48/EB dėl palūkanų, gautų iš taupymo pajamų, apmokestinimo (OL L 157, 2003 6 26, p. 38).
   
      (4)  Susitarimo tekstas bus paskelbtas kartu su sprendimu dėl jo sudarymo.